RAPORTUL DE ASIGURARE INDEPENDENT

În atenția conducerii

Curții de Conturi Europene

Demersul nostru a constat în a examina dacă resursele financiare alocate Curții de Conturi Europene (denumită în continuare „Curtea”) de către Comisia Europeană au fost utilizate în scopurile pentru care au fost destinate și dacă procedurile de control instituite de ordonatorii de credite oferă garanțiile necesare în ceea ce privește conformitatea operațiunilor financiare cu normele și reglementările în vigoare. Această examinare a vizat resursele financiare puse la dispoziție și utilizate pentru perioada 1 ianuarie 2017-31 decembrie 2017.

Ținerea evidenței contabile, cu documentația aferentă, precum și instituirea și menținerea unor controale adecvate reprezintă responsabilitatea conducerii Curții. Responsabilitatea noastră constă în formularea unei opinii în urma examinării pe care am desfășurat-o.

Această examinare s-a desfășurat în conformitate cu Standardul internațional pentru misiunile de asigurare „Misiunile de asigurare, altele decât auditul sau revizuirile informațiilor financiare istorice” (Assurance Engagements other than Audits or Reviews of Historical Financial Information – ISAE 3000), astfel cum a fost adoptat de Commission de Surveillance du Secteur Financier (Comisia de Supraveghere a Sectorului Financiar). Acest standard ne impune planificarea și desfășurarea examinării de așa manieră încât să se poată detecta cu o asigurare rezonabilă acele cazuri de utilizare necorespunzătoare a resurselor care afectează în mod semnificativ contabilitatea Curții. Activitatea noastră a constat în principal în examinarea, pe baza testelor pe eșantioane, a probelor care să ateste că:

— resursele alocate Curții au fost utilizate în scopurile pentru care au fost destinate;

— procedurile de control instituite oferă garanțiile necesare care să asigure conformitatea operațiunilor financiare cu normele și reglementările aplicabile.

Criteriile pe care le-am aplicat în cadrul examinării sunt reprezentate de următoarele norme și reglementări:

— Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general (denumit în continuare „bugetul”) al Uniunii și de abrogare a Regulamentului (CE, Euratom) nr. 1605/2002 al Consiliului (denumit în continuare „Regulamentul financiar”);

— Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (denumit în continuare „Normele de aplicare”);

— Decizia nr. 38-2016 a Curții de Conturi Europene din 2 iunie 2016 de stabilire a normelor de aplicare a Regulamentului de procedură al Curții de Conturi, în special articolele 16 și 42, astfel cum a fost modificată de Curte în ședința sa din 14 septembrie 2017;

Decizia nr. 54-2016 a Curții de Conturi Europene din 12 septembrie 2016 privind normele interne de execuție a bugetului, astfel cum a fost modificată prin Decizia nr. 58-2017 în ședința Curții din 14 decembrie 2017. Aceste dispoziții fac parte din procedurile instituite prin tratate – sau prin acordurile încheiate în temeiul acestora – cu privire la procesul operațional aferent execuției bugetului.

În special, au fost utilizate drept criterii următoarele norme interne:

— Articolul 7.1 – Semnături – „Fiecare dintre părțile care au intervenit în elaborarea, controlul și înregistrarea operațiunilor de constatare și de colectare a veniturilor sau de angajare a sumelor și de efectuare a plăților își va semna și data intervenția.”

— Articolul 8 – Proiecte imobiliare – „Președintele va supune atenției Parlamentului European și a Consiliului orice proiecte imobiliare susceptibile de a antrena implicații financiare semnificative pentru bugetul Curții. Înainte de aprobarea de către Curte a angajamentelor contractuale referitoare la un astfel de proiect, serviciul responsabil trebuie să prezinte un document explicativ care să justifice compatibilitatea proiectului cu cadrul financiar.”

— Articolul 11.2 – „Persoanele abilitate să semneze ordinele de virament bancar verifică, în special, înainte de a semna, concordanța dintre ordinele de virament bancar și ordinele de plată.”

— Articolul 16.2 – „Ordinele de virament trebuie să fie însoțite de informațiile enumerate la articolul 16.2.”

— Articolul 17.4 – „Ordonatorii de credite au responsabilitatea de a se asigura că, la sfârșitul exercițiului, sunt reportate doar sumele referitor la care există o obligație juridică de a efectua reportarea.”

— Articolul 19.1 – Inventarierea patrimoniului – „Inventarul imobilizărilor corporale se ține într-o bază de date accesibilă tuturor ordonatorilor de credite, în conformitate cu procedurile stabilite de secretarul general, după consultarea contabilului.”

— Articolul 21.1 – Proceduri minime de gestiune și de control intern – „Procedurile de gestiune și de control intern sunt elaborate de ordonatorii de credite, în conformitate cu standardele minime de control intern adoptate de Curte.”

Considerăm că examinarea pe care am desfășurat-o oferă o bază rezonabilă pentru opinia noastră.

Bazându-ne pe activitatea descrisă în prezentul raport, putem afirma că nu ne-a atras atenția nimic care să indice că, sub vreun aspect semnificativ și potrivit criteriilor descrise anterior:

— resursele alocate Curții nu ar fi fost utilizate în scopurile pentru care au fost destinate;

— procedurile de control instituite nu ar oferi garanțiile necesare care să asigure conformitatea operațiunilor financiare cu normele și reglementările aplicabile.

Prezentul raport a fost întocmit exclusiv în scopul definit în primul paragraf și în vederea informării dumneavoastră și nu poate fi utilizat în niciun alt scop sau distribuit altor părți, cu excepția acțiunilor în vederea publicării sale în Jurnalul Oficial al Uniunii Europene.